คลังบี้สลากขายหวยออนไลน์ในปีนี้
“ทนุศักดิ์” ไล่บี้ออกหวยออนไลน์เลขท้าย 2 ตัว 3 ตัว ในปีนี้ สั่งดูข้อกฎหมายให้รอบคอบไม่ให้ซ้ำรอยหวยบนดิน
14 ส.ค. 2555

“ทนุศักดิ์” ไล่บี้ออกหวยออนไลน์เลขท้าย 2 ตัว 3 ตัว ในปีนี้ สั่งดูข้อกฎหมายให้รอบคอบไม่ให้ซ้ำรอยหวยบนดิน 




นายทนุศักดิ์ เล็กอุทัย รมช.คลัง ในฐานะกำกับดูแลสำนักงานสลากกินแบ่งรัฐบาล (กองสลาก) เปิดเผยว่า ได้สั่งการไปยังกองสลากให้เร่งออกหวยออนไลน์ ซึ่งเดิมทีนั้นกองสลากมีแผนจะออกในช่วงปีหน้า แต่ส่วนตัวต้องการให้ดำเนินการออกหวยออนไลน์ให้ได้ภายในปีนี้ 
รมช.คลัง กล่าวว่า การออกหวยออนไลน์ล่าสุดสรุปชัดเจนแล้วว่า จะอยู่ในกรอบเลขท้าย 2 ตัว 3 ตัว เพราะหากออกเป็นเลข 6 ตัว จะไปแย่งตลาดของสลากกินแบ่งรัฐบาลที่พิมพ์จำหน่ายอยู่ในขณะนี้ และพฤติกรรมของคนต่างจังหวัดส่วนใหญ่ชอบซื้อหวย 2 ตัว 3 ตัว มากกว่า 6 ตัว
“หลังจากหวยบนดินถูกล้มไป ทำให้หวยใต้ดินกลับมาระบาดหนักอีกครั้ง ดังนั้นคาดหวังว่าหวยออนไลน์จะเข้ามาแก้ปัญหาหวยใต้ดิน ส่วนเงินรางวัลของหวยออนไลน์ต้องจูงใจมากพอๆ กับหวยใต้ดินและกำลังพิจารณาว่าจะเพิ่มรางวัลแจ็กพอตหรือไม่” นายทนุศักดิ์ กล่าว
นายทนุศักดิ์ กล่าวว่า การออกหวยออนไลน์เป็นแบบ 2 ตัว และ 3 ตัวนี้ ได้มอบหมายให้ฝ่ายกฎหมายของสำนักงานสลากฯ ดูข้อกฎหมายให้ดี เพื่อไม่ให้ซ้ำรอยกรณีหวยบนดินที่ศาลฎีกาแผนกคดีอาญาของผู้ดำรงตำแหน่งทางการเมืองพิพากษา เมื่อวันที่ 30 ก.ย. 2552 ว่า หวยบนดิน 2 ตัว และ 3 ตัว ไม่ถือว่าเป็นสลากการกุศล และการดำเนินการออกหวยบนดินที่ผ่านมาเป็นการดำเนินการที่ขัดต่อกฎหมาย 
“สลากออนไลน์ 2 ตัว 3 ตัว ที่จะออกมานี้อยู่ในรูปแบบของสลากปกติ มีการเสียภาษีอย่างถูกต้องในอัตรา 10%” นาย ทนุศักดิ์ กล่าว
รมช.คลัง กล่าวว่า สำหรับการเสียภาษีตามคำสั่งศาลนั้นกองสลากมีภาระภาษีต้องเสียให้กับกระทรวงมหาดไทยและ กรมสรรพากรรวมกว่า 2 หมื่นล้านบาท แต่มีเงินรายได้จากหวยออนไลน์แค่ 1.8 หมื่นล้านบาท ต้องหาเงินอีก 2,000 ล้านบาท หากไม่เร่งออกหวยออนไลน์ก็จะต้องหาเงินมาใช้หนี้ก้อนนี้ ซึ่งกระทรวงมหาดไทยทวงถามมาตลอด ขณะที่ได้จ่ายให้กรมสรรพากรไปครบแล้ว 8,000 ล้านบาท 
ด้านการจัดการกับบริษัท ล็อกซเล่ย์ จีเทค เทคโนโลยี ผู้ดำเนินการติดตั้งเครื่องมือขายหวยออนไลน์ที่ฟ้องเรียกค่าเสียหาย กรณีที่กองสลากยังไม่สามารถเปิดให้ขายหวยออนไลน์มูลค่ากว่า 3,000 ล้านบาทนั้น ขณะนี้เรื่องยังอยู่ในการพิจารณาของศาลฯ หากรัฐล้มโครงการนี้มีโอกาสแพ้คดีและเสียค่าปรับ 
สำหรับกรณีที่ถอนเรื่องยกเว้นภาษีรายได้จากการจำหน่ายสลากพิเศษแบบเลขท้าย 2 ตัว และ 3 ตัว ให้กับผู้แทนจำหน่ายและผู้ถูกรางวัลออกจากการประชุมคณะรัฐมนตรี (ครม.) เมื่อวันที่ 7 ส.ค.นั้น เนื่องจากต้องการพิจารณาให้รอบคอบ เพราะมีข้อท้วงติงออกมาว่าในเมื่อกองสลากจ่ายภาษีให้กรมสรรพากรไปแล้ว 8,000 ล้านบาท หาก ครม.ยกเว้นภาษีให้ตรงนี้จะเป็นการขัดต่อกฎหมายหรือไม่ ซึ่งขอให้ทางกระทรวงการคลังและสำนักงานคณะกรรมการกฤษฎีกาช่วยพิจารณาเรื่องนี้ให้รอบคอบอีกครั้ง
ก่อนหน้านี้ พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล กล่าวว่า การจำหน่ายสลากออนไลน์ยังไม่เห็นในปีนี้ เพราะต้องรอผลการศึกษา 3 ด้าน ทั้งนโยบายรัฐ กฎหมาย และการยอมรับของสังคม ขณะเดียวกันต้องเตรียมพร้อมด้านเทคนิคและการวางระบบ โดยให้คณะทำงานศึกษาให้รอบด้านและชัดเจนที่สุด หากได้ข้อสรุปก็จะเสนอต่อคณะกรรมการพิจารณาอนุมัติ จากนั้นใช้เวลา 6-8 เดือน ในการวางระบบ จึงจะเริ่มจำหน่ายอย่างเป็นทางการ
นอกจากนี้ จะเร่งแก้ปัญหาการจำหน่ายสลากเกินราคา โดยมีหลายแนวทาง เช่น การแตกรางวัลที่ 1 เป็นหลายรางวัล และการสั่งจองสลากล่วงหน้า แต่ทุกแนวทางต้องศึกษาผลกระทบทุกมิติ